钦定古今图书集成/历象汇编/历法典/第076卷 > 古今治平略 > 宋代历法
## 钦定古今图书集成/历象汇编/历法典/第076卷 > 古今治平略 > 宋代历法

宋初承用钦天历。建隆二年，以钦天时刻差谬，命有
司重加研核，而王处讷上新历号《应天历》。太平兴国
中，以应天置闰有差，诏吴昭素、徐莹、董昭等各造新
历，而昭素法颇精密，赐号“乾元”，其后朔望复差。咸平
四年，史序王熙元献新历，更名《仪天》。时赵昭逸言其
荧惑度数稍谬，复推验之，果如其说。久之，星躔复失
度。天圣中，司天监上新历，赐名《崇天》。英宗初，有司言
《崇天》五星之行及诸气节有差，又以日蚀不效，诏周
琮等各造新历，令范镇详定，谓惟琮历最密，乃用之，
号《明天历》。初，石道言琮历不可用，至熙宁中，月食东
方，与历不叶，诏历官杂候。时有言卫朴通历法，召朴
至，朴言其失在置元不当，诏其改造。朴以己学为之，
视《明天历》数减二刻，历成，号《奉天历》。九年，奉天以日
蚀不当，诏集历家考验。有司言失于后天，遂改作。元
祐六年，历成，诏以“观天”为名。崇宁姚虞辅改曰占天。
未几，蔡京令虞辅改用帝受命之年即位之日，造历
元，用庚辰日，起己卯，历成，名以纪元。盖宋自开国迄
靖康丙午，百六十馀年，而历凡八改。南渡建炎三年，
更造《统元历》，元用甲子，日起甲子。盖自古造历，多起
朔旦、甲子、夜半、冬至，惩京用受命年月日之失也，然
暗用纪元法推算，而以“统元”为名。孝宗初，日食不验，
于是改造《乾道历》，已又改为《淳熙历》。时孝宗务知历
法疏密，朝廷益重历事。十二年，杨忠辅言：“《淳熙历》简
陋，于”天道不合。赵涣亦言：“淳熙法皆后天一辰。绍熙
元年，颁新历名曰《会元》。至庆元四年，《会元》占候复差
日官”，草泽互有异同，忠辅更之，名曰《统天》。然自淳熙
以来，三历皆出自刘孝荣一人之手，《统天》颁用之初，
即以测日食不验，因仍至开禧时置闰，遂差一月。乃
诏集草泽精算造者、尝献历者与造《统天历》者皆延
之，而《开禧新历》议论始定。寻韩𠈁胄当国，或谓非所
急，无复敢言历差者，而《开禧历》附《统天》，并行于世。淳
祐四年，韩祥更造新历，赐名《会天》。咸淳六年，以冬至
至后为闰，不协，因更历七年颁行，即成《天历》也。盖自
南渡之初，迄德祐丙子，又百五十年，而历复八改。嗟
夫，使其立法吻合天道，则千岁日至，可坐而致，奚必
数数更法，以求牵合元象哉？宋儒程氏有言：“历数”〈缺〉
法大抵主于日，日一事正，则其他皆可推。观邵尧夫
立岁差法，只于岁月交感之际，以阴阳亏盈求之，遂
不差，可谓冠绝古今矣。邵子之言曰：“历不能无差。”今
之学历者，但知历法，不知历理。能布算者，洛下闳也，
能推步者，甘公、石公也。洛下闳等知历法，惟扬雄知
历法，又知历理。呜呼，斯言固深于历者矣。